琵琶赋 其一
孙该 (WeiJin)
惟嘉桐之奇生，于丹泽之北垠。下修条以回迥，上纠纷而干云。开黄钟以挺干，表素质于苍春。然后托乎公班，妙意横施。四分六合，广袤应规。回风临乐，刻饰流离，弦则岱谷檿丝，篚贡天府。伯奇执轭，杞妻抽绪。大不过宫，细不过羽。清朗紧劲，绝而不茹。伶人畅鼓焉，景响丰硠。操畅硠骆驿，游乎风飏。抑扬案捻，拰搦摧藏。尔乃叩少宫，骋明光。发下柱，展上腔。仪蔡氏之繁弦，放庄公之倍簧。于是酒酣日晚，改为秦声。壮谅抗忾，土风所生。延年度曲，六弹俱成。绌邪存正，疏密有程。离而不散，满而不盈。沈而不重，浮而不轻。绵驹遗讴，岱宗梁父。淮南广陵，郢中激楚。每至曲终歌阕，乱以众契。上下奔鹜，鹿奔猛厉。波腾雨注，飘飞电逝。舒疾无方。